Valke, verdediging kry finansiële hupstoot | Netwerk24
Deur Llewellyn Prince 26 Februarie 2020 16:21
’n Atlas Oryx-helikopter, wat deur Denel vervaardig word. Foto: Denel
Die Valke kry ’n hupstoot sodat hulle hul kloue nog dieper in die plegers van korrupsie en ander ernstige misdade kan slaan.
Tito Mboweni, minister van finansies, het Woensdag in die begroting bekend gemaak dat sowat R985 miljoen aan die Valke herprioritiseer sal word.
Dit is hoofsaaklik om bykomende ondersoekers aan te stel om veral op die enorme agterstand in die ondersoek van korrupsiesake te fokus.
Mboweni het gesê die geld om die geïntegreerde strategie vir die strafregstelsel, waarvan die bykomende geld vir die Valke deel is, in werking te stel, word hoofsaaklik uit die polisie se bestaande begroting herprioritiseer.
“Die departement van justisie sal R1,8 miljard hiervan kry om veral die nasionale vervolgingsgesag (NVG) se vermoë uit te brei.
“Dit sluit die eenheid vir seksuele oortredings en gemeenskapsake in wat gestig is om geslagsgeweld teen vroue en geweld teen kinders te bestry.
“Hierdie geld sal ook aangewend word vir die bedrywighede van die nuwe Ondersoekende Direktoraat van die NVG, sowel as om verskeie teenkorrupsie-eenhede te versterk en om vyf bykomende gespesialiseerde handelsmisdaadhowe te stig om te verseker dat daar een in elke provinsie is.”
R831 miljoen word ook van die polisie af herprioritiseer na die departemente van verdediging en van binnelandse sake. “Hierdie toekenning sal betaal vir toerusting en tegnologie om die weermag in staat te stel om sy bewaking van die landsgrense uit te brei.
“Dit sal ook die departement van binnelandse sake in staat stel om profiele van reisigers op te stel voordat hulle by ingangspunte aankom om sodoende die veiligheidsrisiko te minimaliseer,” het Mboweni gesê.
Meer oor: Ekonomie | Korrupsie | Belasting | Begrotingsrede | Begroting2020 | Verdediging | Valke